தமிழ் சினிமாவிற்கென்று இருண்டகாலம் ஒன்று உண்டெனில் அது நிகழ்காலமாகத்தான் இருக்க முடியும். ஏனெனில் நிகழ்கால திரைப்படங்களில், அவற்றை வெற்றியடையச் செய்ய ஒரு சூத்திரம் பயன்படுத்தப்படுகிறது. அது என்னவெனில், திரைப்படத்தில் பெண்களை மோசமாகத் திட்டி ஒரு பாடல் இருக்கவேண்டும். பின்னர் தவறாமல் சாராயக்கடையில் நண்பர்களோடு, குடித்துக்கொண்டும் புகைத்துக் கொண்டும் ஆடிப்பாடும் காட்சி இடம்பெற வேண்டும். சில சினிமாக்களில் திருநங்கைகளை இழிவுபடுத்தும் காட்சிகள் அல்லது உறவுகளை மிக மோசமாக சித்தரிக்கும் காட்சிகளும் இடம்பெறுகிறது. இவையெல்லாம் ஒரு திரைப்படத்தில் இடம்பெறும் பட்சத்தில், அந்த சினிமா வெற்றியடைத் தேவையான எல்லா தகுதிகளை பெற்றுவிட்டதாகக் கருதப்படுகிறது. எல்லா சினிமாக்களிலும் இதுபோன்ற காட்சிகள் இடம்பெறுவதில்லை என்பது உண்மைதான். ஆனால், ஓரளவு ரசிகர் வட்டத்தைக் கொண்டுள்ள பெரும்பாலான நடிகர்களின் திரைப்படங்கள் இதுபோன்ற காட்சிகளைக் கொண்டே வெளிவருகிறது என்பது மறுக்கமுடியாத உண்மை.